text: Новата Полша: хладна дистанция и неотстъпчивост | Новини и анализи от Европа | DW | 13.02.2016
  Новата Полша: хладна дистанция и неотстъпчивост
  Полша не се притеснява да демонстрира новото си самочувствие пред Берлин. Във Варшава следват нов курс, с който Германия ще трябва да свиква, пише в коментара си Бартош Дудек.
  Мина доста време преди полската министър-председателка Беата Шидло да направи първото си официално посещение в Берлин. След 1989 година стана обичайно първите посещения на новоизбраните полски правителствени ръководители да ги отвеждат в Германия. Този път нещата са по-различни, а това само по себе си е послание: Времената на близките отношения със западния съсед явно вече са минало.
  Варшава желае да постави полско-германските отношения на нова основа: Не близост, а хладна дистанция, и не готовност за компромиси, а неотстъпчивост при прокарването на собствените интереси. И, много моля – без германски критики към Варшава! Без значение дали става дума за върховенството на закона или свободата на печата - от гледна точка на управляващата партия "Право и справедливост" това са чисто полски проблеми, които засягат само и единствено Полша. Така че всякаква намеса отвън е нежелана.
  Политика без приятели
  Само че в Полша прилагат двоен аршин. Непосредствено преди визитата си в Берлин, полската правителствена ръководителка заяви, че ситуацията в Германия и Европа е извън контрол, визирайки бежанската криза. Нейната партия отдавна предупреждавала за опасностите, а атентатите в Париж и сексуалните изстъпления в Кьолн били последиците от тази грешна политика.
  Тонът е видимо загрубял, говори се в прав текст – всичко това също е ново и необичайно. Човек, който не познава политическото кредо на ментора на Беата Шидло, трудно би разбрал този обрат. Ярослав Качински и неговите хора са твърдо убедени, че в политиката няма приятелства, а само интереси, които следва да бъдат прокарвани, включително и с цената на открит конфликт. Полша не бивало да се унижава да коленичи пред никого, а трябвало гордо да се изправи. В представите на тези хора всеки компромис е признак на слабост. Те обаче така и не са забелязали, че подобни схващания отдавна вече са чист политически анахронизъм.
  Беата Шидло поне подчерта, че желае да поддържа добри отношения с Берлин и е готова да разговаря по проблемите. Нито повече, нито по-малко. Берлин ще трябва да се примири с това поведение на Варшава и да направи максимално възможното в сегашната ситуация, защото национал-консерваторите на Качински междувременно се превърнаха в масова народна партия и по всичко личи, че още дълго ще останат такава.
  Защо Полша трябва да ни притеснява
  Смяната на партийно-политическата власт е нещо нормално за една демокрация. Но начинът, по който това става в Полша, несъмнено дава повод за тревога, твърди в коментара си Бартош Дудек. (26.11.2015)